**Filmový rating** (alebo klasifikácia filmov) je proces zaradenia filmu do jednej z piatich základných kategórií definovaných Americkou filmovou asociáciou (MPAA - Motion Picture Association of America). Kategória, do ktorej je film zaradený, vyjadruje stupeň spoločenskej škodlivosti podľa toho, či a v akej miere dané dielo obsahuje prejavy násilia, hrubého jazyka, explicitné zobrazenie sexuálnych scén a pod.

Americká filmová asociácia je známa svojim pomerne prudérnym hodnotením filmov, ktoré je, hlavne producentmi, ale i mnohými divákmi, vnímané ako veľmi prísne. MPAA je totiž veľmi citlivá na prejavy sexuality a filmy obsahujúce nahotu alebo zobrazujúce sexualitu sú hodnotené prísnejšie (traduje sa, že film Sex v meste spadol do kategórie R už kvôli svojmu názvu). Americkí filmoví konzumenti sú viac-menej na uverejňovanie ratingov zvyknutí, a tak, hoci sa film na zhodnotenie dáva celkom dobrovoľne, producenti sú k tomuto kroku divákmi v podstate nútení, pretože filmy s označením "Not Rated" sú (hlavne americkými rodičmi, ktorí priamo ovplyvňujú návštevnosť najpočetnejšej diváckej skupiny - teenagerov) vnímané skôr negatívne, čo sa môže na návštevnosti (a teda i zisku) filmu prejaviť ešte horšie než nepriaznivý rating.

Rating Board
------------

Filmy sú hodnotené špeciálne vytvorenou komisiou, tzv. "*Rating Board*". Počet jej členov kolíše od desať do trinásť. MPAA uvádza, že členom tejto komisie môže byť ktorýkoľvek *rodič*, ktorý je nadaný dostatočnou vyzretosťou a *"dokáže sa vcítiť do role bežného amerického rodiča a udeliť filmu taký rating, ktorý pomôže americkým rodičom v rozhodovaní o tom, či je daný film pre ich dieťa vhodný"*.
O tom, do akej kategórie bude film zaradený, rozhoduje komisia hlasovaním, pričom pre udelenie ratingu je potrebná nadpolovičná väčšina hlasov členov komisie.

MPAA na svojich internetových stránkach uvádza, že 78% rodičov s deťmi mladšími ako 13 rokov považuje rating za "veľmi užitočný" alebo "pomerne užitočný" pri rozhodovaní o tom, ktoré filmy by ich deti mali vidieť.

Zohľadňované faktory
--------------------

Pri klasifikácii filmov sa komisia MPAA rozhoduje podľa toho, v akej miere film obsahuje:

* explicitné prejavy sexuality
* nevhodné motívy
* nahotu
* prejavy násilia
* hrubý, vulgárny alebo urážlivý jazyk
* konzumáciu drog
* prejavy deviácií

G
-

(General Audiences) 

Rating G
Rating G, prezývaný "detský", zaručuje, že film neobsahuje žiadne prejavy vyššie zmieneného. Na získanie tohoto hodnotenia musí byť film celkom neškodný a nevinný. Nedostali ho ani niektoré animované filmy určené pre detské publikum, ak obsahovali akčné, resp. násilné scény (napr. Kung Fu Panda).

### Filmy hodnotené G

* VALL-I
* Muzikál zo strednej 3: Maturitný ročník
* Ratatouille
* Autá
* Valiant
* Dumbo (1941)
* 101 dalmatíncov
* Leví kráľ (1994)

PG
--

(Parental Guidance Suggested) 

Rating PG
PG-rating upozorňuje rodičov, aby zvážili, či svoje deti nechajú film zhliadnuť. Rodičom sa navrhuje, aby svoje mladšie deti na film hodnotený PG sprevádzali, podľa komisie môžu byť niektoré scény v týchto filmoch nevhodné pre deti. Tieto filmy zároveň nesmú žiadnym spôsobom zobrazovať konzumáciu drog.

Filmy v tejto kategórii môžu obsahovať:

* mierne prejavy násilia
* rúhanie
* nevýrazné zobrazenie nahoty

### Filmy hodnotené PG

* Shrek Tretí
* Božský Evan
* Blesk
* Rozprávky na dobrú noc
* Letopisy Narnie: Princ Kaspian
* Dumbo (2019)
* Leví kráľ (2019)
* Sám doma

PG-13
-----

(Parents Strongly Cautioned) 

Rating PG-13
Kategória filmov PG-13 je najobsiahlejšia, pretože ide zároveň o najvyššie možné hodnotenie, ktoré môžu producenti za film dostať bez toho, aby sa to výrazne podpísalo na zisku.

Klasifikáciou PG-13 MPAA rodičom dôrazne odporúča, aby svoje deti mladšie ako 13 rokov na film sprevádzali.
Takto ohodnotený film smie obsahovať viac prejavov nevhodných motívov, násilia, nahoty, hrubého jazyka. Zároveň akékoľvek zobrazenie používania drog vedie k udeleniu najmenej tohoto ratingu, viacmenej bežne je taký film zaradený ešte o kategóriu vyššie. Nahota v týchto snímkach nesmie byť sexuálneho charakteru.
Zaujímavosťou môže byť požiadavka na zaradenie filmu do tejto kategórie, pokiaľ obsahuje hoci len jediné slovo týkajúce sa sexuality.

### Filmy hodnotené PG-13

* Spider-Man 3
* Transformers
* Dannyho parťáci 3
* Piráti z Karibiku: Na konci sveta
* Simpsonovci vo filme
* Hancock
* Indiana Jones a kráľovstvo krištáľovej lebky
* Mamma Mia!
* Valkýra
* Avatar

R
-

(Restricted) 

Rating R
Na film s ratingom R smie mládež do 16 rokov iba v sprievode dospelej osoby.
Filmy s hodnotením R môžu obsahovať hrubý jazyk, výrazne násilné scény, nahotu spojenú so sexualitou alebo používanie drog. Tak, ako použitie jedného sexuálne zafarbeného výrazu predurčuje film najmenej do ratingu PG-13, viac takých slov vo filme automaticky posúva film do kategórie R.

### Filmy hodnotené R

* Sex v meste
* Umučenie Krista
* 300: Bitka u Thermopyl
* Zachráňte vojaka Ryana
* Pretty Woman
* Air Force One
* Matrix
* Hannibal
* Gladiátor
* Milionár z chatrče
* Stalo sa
* Po prečítaní spáľte
* Deadpool

NC-17
-----

(No one 17 and under admitted) 

Rating NC-17
Udelenie ratingu NC-17 oznamuje, že film obsahuje veľmi výrazné prejavy sexuality, násilia, hrubej reči, nahoty a pod. Rating NC-17 zároveň znamená, že film nesmie navštevovať mládež do 17 rokov.

### Filmy hodnotené NC-17

* Crash (1996)

Lukratívnosť ratingov
---------------------

Filmoví tvorcovia (hlavne producenti) sú často nútení film upravovať, aby dostal menej prísne hodnotenie. Väčšinu návštevníkov amerických kín totiž tvoria teenageri, teda ak má byť snímka významne komerčne úspešná, môže dostať najvyššie hodnotenie PG-13. Práve pri filmoch hodnotených R preto často producenti tlačia na režiséra, aby nevhodné scény vystrihol a film klesol práve na PG-13. Tento jeden stupeň rozdielu v hodnotení totiž často znamená desiatky miliónov dolárov, ktoré môžu byť pre producenta ziskom alebo stratou.

Rating trailerov
----------------

Samozrejme ani filmové trailery neujdú hodnoteniu MPAA, a to podľa rovnakých kritérií ako filmy. V tomto prípade je trailer označený nielen logom príslušného ratingu, ale i upozornením a špecifickým podfarbením úvodnej sekvencie. To deklaruje, pred ktorými filmami smie byť trailer premietaný.

* **Zelená farba** (approved for all audiences) - nezáleží na hodnotení filmu.
* **Žltá farba** (approved for mature audiences) - smie byť premietaný iba pred filmami hodnotenými PG-13, R a NC-17
* **Červená farba** (approved for mature audiences) - iba pred filmami hodnotenými R a NC-17

Externé odkazy
--------------

* Oficiálna stránka MPAA Archivované 2013-07-13 na Wayback Machine (po anglicky)
* Prehľad ratingov na webe MPAA (po anglicky)
* Najviac ziskové filmy podľa ratingu na webe Box Office Mojo (po anglicky)

Zdroj
-----

*Tento článok je čiastočný alebo úplný preklad článku Filmový rating MPAA na českej Wikipédii (číslo revízie nebolo určené).*